CELEX: 32021R1235
Language: bg
Date: 2021-05-12 00:00:00
Title: Делегиран регламент (ЕС) 2021/1235 на Комисията от 12 май 2021 година за допълнение на Регламент (ЕС) 2019/787 на Европейския парламент и на Съвета с правила относно заявленията за регистрация на географски указания на спиртни напитки, измененията в продуктовите спецификации, заличаването на регистрация и регистъра

29.7.2021   
               
               
                  BG
               
               
                  Официален вестник на Европейския съюз
               
               
                  L 270/1
               
            
         ДЕЛЕГИРАН РЕГЛАМЕНТ (ЕС) 2021/1235 НА КОМИСИЯТА
         от 12 май 2021 година
         за допълнение на Регламент (ЕС) 2019/787 на Европейския парламент и на Съвета с правила относно заявленията за регистрация на географски указания на спиртни напитки, измененията в продуктовите спецификации, заличаването на регистрация и регистъра
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/787 на Европейския парламент и на Съвета от 17 април 2019 г. за определението, описанието, представянето и етикетирането на спиртни напитки, за използването на наименованията на спиртните напитки при представянето и етикетирането на други храни, за защитата на географските указания на спиртни напитки, за използването на етилов алкохол и дестилати от земеделски произход в алкохолните напитки и за отмяна на Регламент (ЕО) № 110/2008 (1), и по-специално член 33, параграфи 1 и 2 и член 41 от него,
         като има предвид, че:
         
                     (1)
                  
                  
                     С Регламент (ЕС) 2019/787 беше отменен и заменен Регламент (ЕО) № 110/2008 на Европейския парламент и на Съвета (2). В глава III от Регламент (ЕС) 2019/787 се определят правилата относно географските указания в сектора на спиртните напитки и на Комисията се предоставят правомощия да приема делегирани актове и актове за изпълнение в това отношение. С цел да се осигури гладкото функциониране на пазара на спиртните напитки при новата правна уредба, и по-специално да се опрости и да се рационализира функционирането на системата на географските указания на спиртните напитки, някои правила трябва да бъдат приети посредством такива актове. По-специално, чрез настоящия регламент и Регламент за изпълнение (ЕС) 2021/1236 на Комисията (3) следва да се заменят част от разпоредбите на Регламент за изпълнение (ЕС) № 716/2013 на Комисията (4), който поради това следва да бъде отменен.
                  
               
                     (2)
                  
                  
                     За да се улесни проверката от страна на Комисията и да се предостави пълна информация на страните, заинтересовани от процедурата за предявяване на възражения, когато продуктовата спецификация съдържа специфични изисквания относно опаковането, единният документ, включен в заявлението за регистрация на географско указание, следва да съдържа обобщение на обосновката, в която се посочват причините, поради които опаковането трябва да се извършва в определения географски район, за да се защити качеството, да се гарантира произходът или да се обезпечи контролът на спиртната напитка.
                  
               
                     (3)
                  
                  
                     От съображения за последователност на процедурата и за да се улесни проверката от страна на Комисията, съответната държава членка следва да гарантира, че единният документ е вярно обобщение на продуктовата спецификация, на което Комисията може да разчита при оценяването на заявлението и на което другите държави членки и заинтересовани страни могат да разчитат за целите на правоприлагането във връзка с географското указание. Поради същите причини препратката към публикуваната продуктова спецификация, включена в документацията на заявлението, която е подадена до Комисията от държавата членка, следва да се състои от електронната препратка към продуктовата спецификация, публикувана в съответствие с административната система на държавата членка.
                  
               
                     (4)
                  
                  
                     Необходимо е да се определи информацията, която трябва да се представи, за да може заявление за защита, заявление за одобрение на изменение на Съюза или искане за заличаване да бъде счетено за допустимо, така че да се улесни управлението на тези заявления и искания и да се ускори тяхното разглеждане.
                  
               
                     (5)
                  
                  
                     За да се преодолеят временни затруднения и да се гарантира, че всички производители дългосрочно спазват продуктовите спецификации, на държавите членки следва да се разреши да предоставят на производителите преходни периоди с продължителност до 10 години, за да могат да се адаптират към промените в някои правила относно продуктовата спецификация.
                  
               
                     (6)
                  
                  
                     Измененията на Съюза в продуктовата спецификация се одобряват от Комисията, а стандартните изменения — от държавите членки или от отговорното лице или орган в трета държава. В интерес на ефикасността на процедурата, когато заявление за одобрение на изменение на Съюза съдържа и стандартни изменения, стандартните изменения следва да се считат за несъществуващи и да не се считат за одобрени в контекста на изменението на Съюза.
                  
               
                     (7)
                  
                  
                     Необходимо е да се определи процедурата за одобрение на стандартните и на временните изменения, за да се даде възможност на държавите членки да извършват подходяща оценка на заявленията и да се гарантира последователен подход във всички държави членки. Точността и изчерпателността на оценката от страна на държавите членки следва да бъдат равностойни на точността и изчерпателността, необходими при процеса на оценяване в рамките на процедурата, уреждаща заявленията за регистрация на географско указание.
                  
               
                     (8)
                  
                  
                     Необходимо е да се определят правила за установяване на координация между процедурите за изменения в продуктовата спецификация в случаите, когато едновременно съответно Комисията не е приключила процедурата по заявление за изменение на Съюза и компетентният орган на държавата членка не е приключил процедурата по заявление за стандартно изменение. Тъй като с двете заявления се изменя една и съща продуктова спецификация, а те преминават през две различни успоредни процедури с различни графици, необходимо е да се определят правила, за да се избегнат несъответствия.
                  
               
                     (9)
                  
                  
                     Правилата относно процедурата за заличаване на регистрацията на географско указание следва да се допълнят, за да се поясни, че държавите членки са сред юридическите лица, които може да имат законен интерес към подаването на искане за заличаване съгласно член 32, параграф 1, първа алинея от Регламент (ЕС) 2019/787, и да се посочат точните данни на броя на Официален вестник на Европейския съюз, в който e направена публикацията.
                  
               
                     (10)
                  
                  
                     С цел да се гарантират прозрачност и уеднаквяване във всички държави членки, е необходимо да се създаде електронният регистър на географските указания на спиртни напитки, посочен в член 33 от Регламент (ЕС) 2019/787 („регистърът“), и да се приемат допълнителни правила относно съдържанието и формата му. По-специално, тъй като документите, които са налични и трябва да се предоставят на разположение, се различават за всяко регистрирано наименование в зависимост от правното основание, съгласно което то е било защитено за първи път, изискванията за тези документи следва да се адаптират по съответния начин. За да се осигури възможност да се определят датите на приоритет, отнасящи се до други права върху интелектуална собственост, регистърът следва да указва датата на заявлението за регистрация, както и датата и препратката към публикацията на инструмента, защитаващ географското указание. Регистърът следва да представлява електронна база данни, която се управлява в рамките на цифровите системи, предоставени от Комисията, и следва да е достъпен за обществеността,
                  
               ПРИЕ НАСТОЯЩИЯ РЕГЛАМЕНТ:
         ГЛАВА I
         
            Уводна разпоредба
         
         
            Член 1
            Предмет
            В настоящия регламент се определят правила, които допълват Регламент (ЕС) 2019/787 във връзка с географските указания на спиртни напитки и се отнасят по-специално до:
            
                        а)
                     
                     
                        заявленията за регистрация;
                     
                  
                        б)
                     
                     
                        измененията в продуктовите спецификации;
                     
                  
                        в)
                     
                     
                        заличаването на регистрация;
                     
                  
                        г)
                     
                     
                        регистъра на географските указания.
                     
                  
         ГЛАВА II
         
            Специални разпоредби
         
         
            РАЗДЕЛ 1
         
         
            ЗАЯВЛЕНИЕ ЗА РЕГИСТРАЦИЯ
         
         
            Член 2
            (делегирани правомощия съгласно член 41, параграф 1, буква а) от Регламент (ЕС) 2019/787) Допълнителни изисквания за единния документ
            Когато единният документ, посочен в член 23, параграф 1, буква в) от Регламент (ЕС) 2019/787, съдържа специфични изисквания относно опаковането, се включва и обобщение на обосновката, посочена в член 22, параграф 1, втора алинея от същия регламент.
         
         
            Член 3
            (делегирани правомощия съгласно член 41, параграф 1, буква а) от Регламент (ЕС) 2019/787) Документация на заявление на държава членка
            Когато подава до Комисията документация на заявление в съответствие с член 24, параграф 7 от Регламент (ЕС) 2019/787, съответната държава членка удостоверява, че единният документ, посочен в член 23, параграф 2, буква б) от Регламент (ЕС) 2019/787, е вярно обобщение на продуктовата спецификация. Държавата членка носи отговорност за евентуални съществени различия между единния документ и продуктовата спецификация. Документацията на заявлението включва електронната препратка към публикуваната продуктова спецификация.
         
         
            Член 4
            (делегирани правомощия съгласно член 41, параграф 1, буква б) от Регламент (ЕС) 2019/787) Допустимост на заявлението
            
               1.   Заявлението за регистрация се счита за допустимо, ако е подадено в съответствие с член 24 от Регламент (ЕС) 2019/787 и е съобщено на Комисията в съответствие с член 13, параграф 1 от Регламент за изпълнение (ЕС) 2021/1236, включително единния документ, изготвен в съответствие с член 3 от същия регламент за изпълнение, и ако е пълно.
               Заявлението за регистрация се счита за пълно, когато отговаря на изискванията на членове 22 и 23 от Регламент (ЕС) 2019/787 и на членове 2 и 3 от настоящия регламент.
            
            
               2.   Ако Комисията счете, че заявлението е недопустимо, тя информира — според конкретния случай — органите на съответната държава членка или трета държава, или установения в трета държава заявител, за основанията за недопустимост.
            
         
         
            Член 5
            (делегирани правомощия съгласно член 41, параграф 1, буква б) от Регламент (ЕС) 2019/787) Национален преходен период
            
               1.   За да се преодолеят временни затруднения и с дългосрочната цел да се гарантира, че всички производители в съответния район спазват продуктовата спецификация, държавата членка може да предостави преходен период, при условие че съответните оператори законно са предлагали въпросната спиртна напитка на пазара, като са използвали съответните наименования непрекъснато в продължение на най-малко 5 години преди подаването на заявлението до органите на държавата членка, и че тези временни затруднения са изтъкнати в националната процедура за предявяване на възражения, посочена в член 24, параграф 6 от Регламент (ЕС) 2019/787.
               Преходният период започва от датата, на която документацията на заявлението е подадена до Комисията, и трябва да е възможно най-кратък. Той не може да надхвърля 10 години.
            
            
               2.   Параграф 1 се прилага с необходимите изменения към географско указание, отнасящо се до географски район, разположен в трета държава, с изключение на националната процедура за предявяване на възражения.
            
            
               3.   Преходният период, посочен в параграф 1, се указва в документацията на заявлението, подадена до Комисията в съответствие с член 24, параграфи 7 или 8 от Регламент (ЕС) 2019/787.
            
         
         
            РАЗДЕЛ 2
         
         
            ИЗМЕНЕНИЯ В ПРОДУКТОВИТЕ СПЕЦИФИКАЦИИ
         
         
            Член 6
            (делегирани правомощия съгласно член 41, параграф 2 от Регламент (ЕС) 2019/787) Заявления за изменения на Съюза в продуктовите спецификации
            За целите на член 31 от Регламент (ЕС) 2019/787 заявлението за одобрение на изменение на Съюза в продуктовата спецификация трябва да съдържа само изменения на Съюза. Ако заявление за одобрение на изменение на Съюза съдържа и стандартни или временни изменения, процедурата за изменение на Съюза се прилага само по отношение на изменението на Съюза. Стандартните или временните изменения, включени в заявлението, се считат за неподадени.
         
         
            Член 7
            (делегирани правомощия съгласно член 41, параграф 2 от Регламент (ЕС) 2019/787) Допустимост на заявленията за одобрение на изменения на Съюза
            
               1.   Заявленията за одобрение на изменение на Съюза в продуктовата спецификация се считат за допустими, ако са подадени в съответствие с член 31 oт Регламент (ЕС) 2019/787, съобщени са на Комисията в съответствие с член 13, параграф 1 от Регламент за изпълнение (ЕС) 2021/1236 и отговарят на изискванията на член 7 от същия регламент за изпълнение.
               Одобрението от страна на Комисията на заявление за одобрение на изменение на Съюза в продуктовата спецификация обхваща само измененията на Съюза, посочени в самото заявление.
            
            
               2.   Ако Комисията счете, че заявлението е недопустимо, тя информира — според конкретния случай — органите на съответната държава членка или трета държава, или установения в трета държава заявител, за основанията за недопустимост.
            
         
         
            Член 8
            (делегирани правомощия съгласно член 41, параграф 2 от Регламент (ЕС) 2019/787) Стандартни изменения в продуктовите спецификации
            
               1.   За целите на член 31, параграф 5 от Регламент (ЕС) 2019/787 заявленията за одобрение на стандартно изменение в продуктовата спецификация се подават до органите на държавата членка, на чиято територия се намира географският район на съответния продукт. Заявителите трябва да отговарят на условията, определени в член 24, параграфи 1, 2 или 3 от Регламент (ЕС) 2019/787. Ако заявлението за одобрение на стандартно изменение в продуктовата спецификация не произхожда от заявителя, който е подал заявлението за предоставяне на защита на наименованието или наименованията, за които се отнася продуктовата спецификация, държавата членка дава на този заявител възможност да представи мнение по заявлението, ако въпросният заявител все още съществува.
               В заявлението за одобрение на стандартно изменение се представя описание на стандартните изменения и се доказва, че предложените изменения се считат за стандартни в съответствие с член 31 от Регламент (ЕС) 2019/787. Добавя се обобщение на причините, поради които се налагат измененията.
            
            
               2.   Когато държавата членка счита, че изискванията на Регламент (ЕС) 2019/787 и приетите в съответствие с него разпоредби са спазени, тя може да одобри стандартното изменение. Решението за одобрение включва изменената консолидирана продуктова спецификация и — когато е необходимо — изменения консолидиран единен документ.
               Решението за одобрение се оповестява публично. Одобреното стандартно изменение е приложимо в съответната държава членка от датата на публично оповестяване на решението за одобрение. Държавата членка съобщава одобрените стандартни изменения на Комисията не по-късно от 1 месец след датата на публично оповестяване на националното решение за одобрение. Държавата членка съобщава на Комисията без неоправдано забавяне всички окончателни и неподлежащи на обжалване национални съдебни решения, с които се отменя решение за одобрение на стандартно изменение.
            
            
               3.   Решенията за одобрение на стандартни изменения, отнасящи се до спиртни напитки с произход от трети държави, се съобщават на Комисията от група заявител, която има законен интерес, пряко или чрез органите на съответната трета държава, не по-късно от 1 месец след датата на публично оповестяване на съответното решение.
            
            
               4.   Съобщението за одобрено стандартно изменение до Комисията се счита за надлежно направено, когато отговаря на изискванията на член 8 от Регламент за изпълнение (ЕС) 2021/1236.
            
            
               5.   В случай че стандартното изменение води до изменение на единния документ, Комисията публикува описанието на стандартното изменение и изменения единен документ в Официален вестник на Европейския съюз, серия C, в срок от 3 месеца от датата, на която е получила съобщението за това стандартно изменение.
               В случай че стандартното изменение не води до изменение на единния документ, Комисията оповестява публично чрез цифровите системи, посочени в член 13, параграф 1, първа алинея, буква а) от Регламент за изпълнение (ЕС) 2021/1236, описанието на стандартното изменение в срок от 3 месеца от датата, на която е получила съобщението за това стандартно изменение.
               Подателят на съобщението за стандартно изменение носи отговорност за неговото съдържание.
            
            
               6.   Стандартните изменения са приложими на територията на Съюза от датата на публикуването им съгласно параграф 5, първа алинея или на публичното им оповестяване съгласно параграф 5, втора алинея.
            
            
               7.   Когато географският район обхваща повече от една държава членка, съответните държави членки прилагат процедурата за стандартни изменения поотделно за частта от района, която попада в тяхна територия. Стандартното изменение е приложимо на територията на съответните държави членки едва след като започне да се прилага последното национално решение за одобрение. Държавата членка, която одобри стандартното изменение последна, изпраща на Комисията съответното съобщение не по-късно от 1 месец след датата на публично оповестяване на своето решение за одобрение.
               Ако една или няколко от съответните държави членки не приемат посоченото в първата алинея национално решение за одобрение, всяка от съответните държави членки може да подаде това заявление по процедурата за изменение на Съюза.
            
            
               8.   Когато част от съответния географски район се намира на територията на трета държава, параграф 7 се прилага с необходимите изменения.
            
         
         
            Член 9
            (делегирани правомощия съгласно член 41, параграф 2 от Регламент (ЕС) 2019/787) Връзка между измененията на Съюза и стандартните изменения
            
               1.   Когато стандартно изменение, водещо до изменение на единния документ, бъде одобрено, докато процедурата по заявление за одобрение на изменение на Съюза не е приключила, съответната държава членка актуализира съответно единния документ, включен в заявлението за одобрение на изменение на Съюза. Ако изменение на Съюза, процедурата по което не е приключила, е публикувано в Официален вестник на Европейския съюз, серия C, за предявяване на възражения, актуализираната версия на единния документ се публикува в Официален вестник на Европейския съюз, серия L, като приложение към регламента за изпълнение, с който се одобрява изменението на Съюза.
            
            
               2.   Когато в изменената версия на единния документ, включена в одобреното на национално равнище заявление за стандартно изменение, не са взети предвид най-новите одобрени изменения на Съюза, това стандартно изменение не се публикува в Официален вестник на Европейския съюз. Държавата членка, която е одобрила това стандартно изменение, изпраща на Комисията консолидираната версия на единния документ, изменен с измененията на Съюза и със стандартните изменения, за публикуване в Официален вестник на Европейския съюз.
               
            
         
         
            Член 10
            (делегирани правомощия съгласно член 41, параграф 2 от Регламент (ЕС) 2019/787) Временни изменения в продуктовите спецификации
            
               1.   Временните изменения в продуктовите спецификации се одобряват и се оповестяват публично от държавата членка, на чиято територия се намира географският район на съответния продукт. Временните изменения се съобщават на Комисията, заедно с основанията в тяхна подкрепа, не по-късно от 1 месец след датата на публично оповестяване на националното решение за одобрение. Временното изменение е приложимо в съответната държава членка от датата на публично оповестяване на решението за неговото одобрение.
            
            
               2.   Когато географският район обхваща повече от една държава членка, процедурата за временни изменения се прилага поотделно в съответните държави членки за частта от района, която попада в тяхна територия.
            
            
               3.   Временните изменения, отнасящи се до спиртни напитки с произход от трети държави, се съобщават на Комисията, заедно с основанията в тяхна подкрепа, от група заявител, която има законен интерес, пряко или чрез органите на съответната трета държава, не по-късно от 1 месец след одобряването им.
            
            
               4.   Съобщението за одобрено временно изменение до Комисията се счита за надлежно направено, когато отговаря на изискванията на член 9 от Регламент за изпълнение (ЕС) 2021/1236.
            
            
               5.   Комисията оповестява публично съобщението за временно изменение чрез цифровите системи, посочени в член 13, параграф 1, първа алинея, буква а) от Регламент за изпълнение (ЕС) 2021/1236, в срок от 3 месеца от датата, на която е получила съобщението за това временно изменение. Временното изменение е приложимо на територията на Съюза от датата на публичното му оповестяване от Комисията.
               Подателят на съобщението за временно изменение носи отговорност за неговото съдържание.
            
         
         
            РАЗДЕЛ 3
         
         
            ЗАЛИЧАВАНЕ НА ГЕОГРАФСКО УКАЗАНИЕ
         
         
            Член 11
            (делегирани правомощия съгласно член 41, параграф 1, буква б) от Регламент (ЕС) 2019/787) Процедура за заличаване
            
               1.   За целите на член 32, параграф 1, първа алинея от Регламент (ЕС) 2019/787 искане за заличаване на регистрацията на географско указание може да се подаде от държавите членки по тяхна инициатива.
            
            
               2.   Комисията публикува исканията за заличаване, подадени съгласно член 32, параграф 1, първа алинея от Регламент (ЕС) 2019/787, в Официален вестник на Европейския съюз, серия C.
            
         
         
            Член 12
            (делегирани правомощия съгласно член 41, параграф 1, буква б) от Регламент (ЕС) 2019/787) Допустимост на исканията за заличаване
            
               1.   За целите на член 32, параграфи 1 и 2 от Регламент (ЕС) 2019/787 искане за заличаване се счита за допустимо, ако:
               
                           а)
                        
                        
                           отговаря на изискванията, посочени в член 10 от Регламент за изпълнение (ЕС) 2021/1236; и
                        
                     
                           б)
                        
                        
                           при искания съгласно член 32, параграф 1 от Регламент (ЕС) 2019/787: искането е основано на основанията, посочени в първата алинея от посочената разпоредба.
                        
                     
            
               2.   Ако Комисията счете, че искането за заличаване е недопустимо, тя информира — според конкретния случай — органите на съответната държава членка или трета държава, или физическото или юридическото лице, подало искането, за основанията за недопустимост.
            
            
               3.   Мотивираните възражения срещу исканията за заличаване са допустими само ако доказват търговска употреба на регистрираното наименование от заинтересованото лице.
            
         
         
            РАЗДЕЛ 4
         
         
            РЕГИСТЪР
         
         
            Член 13
            (делегирани правомощия съгласно член 33, параграфи 1 и 2 от Регламент (ЕС) 2019/787) Регистър
            
               1.   Създава се електронният регистър на географските указания на спиртните напитки („регистърът“), посочен в член 33 от Регламент (ЕС) 2019/787. Той се основава на цифрови системи, управлявани от Комисията и достъпни за обществеността.
            
            
               2.   При влизането в сила на правен инструмент, с който се предоставя защита на наименованието на географско указание, Комисията вписва в регистъра следните данни:
               
                           а)
                        
                        
                           наименованието или наименованията, които трябва да бъдат защитени като географско указание, включително — когато е приложимо — техните транскрипции или транслитерации на латиница. Ако наименованията, транскрипциите и транслитерациите са повече на брой, те се записват като алтернативни наименования, отделени с интервал, наклонена черта и втори интервал;
                        
                     
                           б)
                        
                        
                           категорията на спиртната напитка;
                        
                     
                           в)
                        
                        
                           номера на досието;
                        
                     
                           г)
                        
                        
                           вида на географското означение;
                        
                     
                           д)
                        
                        
                           наименованието на държавата или държавите на произход;
                        
                     
                           е)
                        
                        
                           датата на заявлението и препратката към правния инструмент, защитаващ наименованието:
                           
                                       i)
                                    
                                    
                                       за географските указания, регистрирани в съответствие с Регламент (ЕС) 2019/787 или Регламент (ЕО) № 110/2008, с изключение на установените географски указания, посочени в член 20 от Регламент (ЕО) № 110/2008: датата на заявлението и електронната препратка към инструментите, защитаващи наименованието на равнището на Съюза;
                                    
                                 
                                       ii)
                                    
                                    
                                       за установените географски указания, посочени в член 20 от Регламент (ЕО) № 110/2008: датата на публикуване на инструмента, чрез който географското указание е било защитено за първи път на равнището на Съюза, и електронната препратка към този инструмент;
                                    
                                 
                     
                           ж)
                        
                        
                           електронната препратка или електронните препратки към правния инструмент или правните инструменти, отнасящи се до географското указание и последващи спрямо правните инструменти, посочени в буква е);
                        
                     
                           з)
                        
                        
                           препратките към единния документ, основните спецификации на техническото досие, продуктовата спецификация или техническото досие, когато са налични, както следва:
                           
                                       i)
                                    
                                    
                                       за географските указания, регистрирани в съответствие с Регламент (ЕС) 2019/787: електронната препратка към единния документ, включително електронната препратка към продуктовата спецификация. Когато географският район попада в територията на трета държава: електронната препратка към единния документ, включително препратката към публикуваната продуктова спецификация;
                                    
                                 
                                       ii)
                                    
                                    
                                       за географските указания, регистрирани в съответствие с Регламент (ЕО) № 110/2008: електронната препратка към основните спецификации на техническото досие;
                                    
                                 
                                       iii)
                                    
                                    
                                       за установените географски указания, посочени в член 20 от Регламент (ЕО) № 110/2008: техническото досие.
                                    
                                 
                     
            
               3.   Когато Комисията одобри изменение на Съюза в продуктовата спецификация или получи съобщение за одобрено стандартно изменение в продуктовата спецификация, което води до промяна във вписаната в регистъра информация, тя вписва новите данни, като вписването поражда действие от датата на заявлението за изменение на Съюза. Вписват се и данните, отнасящи се до временни изменения.
            
            
               4.   Когато регистрацията на географско указание е заличена, Комисията заличава наименованието от регистъра от датата, на която поражда действие съответният акт за изпълнение съгласно член 32 от Регламент (ЕС) 2019/787, и съхранява документация за заличаването.
            
            
               5.   Географските указания, защитени чрез регламенти за изпълнение, които са приети между 8 юни 2019 г. и началната дата на прилагане на настоящия регламент, се вписват в регистъра.
            
            
               6.   Комисията съхранява документация относно регистрацията на географско указание на цифров или хартиен носител през периода на валидност на географското указание, а в случай на заличаване — и 10 години след това.
            
         
         ГЛАВА III
         
            Заключителни разпоредби
         
         
            Член 14
            Отмяна
            Регламент за изпълнение (ЕС) № 716/2013 се отменя.
         
         
            Член 15
            Влизане в сила и прилагане
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 12 май 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 130, 17.5.2019 г., стр. 1.
         
            (2)  Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки и за отмяна на Регламент (ЕИО) № 1576/89 на Съвета (ОВ L 39, 13.2.2008 г., стр. 16).
         
            (3)  Регламент за изпълнение (ЕС) 2021/1236 на Комисията от 12 май 2021 година за определяне на правила за прилагането на Регламент (ЕС) 2019/787 на Европейския парламент и на Съвета, отнасящи се до заявленията за регистрация на географски указания на спиртни напитки, процедурата за предявяване на възражения, измененията в продуктовите спецификации, заличаването на регистрация, използването на символ и контрола (вж. страница 10 от настоящия брой на Официален вестник).
         
            (4)  Регламент за изпълнение (ЕС) № 716/2013 на Комисията от 25 юли 2013 г. за определяне на правила за прилагането на Регламент (ЕО) № 110/2008 на Европейския парламент и на Съвета относно определението, описанието, представянето, етикетирането и защитата на географските указания на спиртните напитки (ОВ L 201, 26.7.2013 г., стр. 21).